**סיכום משפט פלילי הלכה למעשה**


# **מערך התביעה המשטרתית**

* אחת מזרועות התביעה במדינת ישראל
* כפופה להנחיות פרקליט המדינה, היועמ"ש והחוק
* נהנית מעצמאות מקצועית
* נמצאת בחזית מאבק הפשיעה

**חלוקת העבודה בין התביעה המשטרתית לפרקליטות –**

התביעה המשטרתית – מטפלת בתיקים המוגשים לבית משפט השלום. מטפלת בעבירות **החטא**, מרבית עבירות **העוון**, וברשימה ארוכה של עבירות **פשע**.

הפרקליטות – מטפלת בתיקים המוגשים לבית המשפט השלום והמחוזי. מטפלת בחלק מעבירות **העוון**, ובמרבית עבירות **הפשע**.




**נפח הפעילות הפלילית –**

* כ- 70,000 תיקי חקירה מועברים לתביעה המשטרתית בשנה, מתוכם מוגשים כ- 35,000 כתבי אישום
* כ- 90% מכתבי האישום בהליך הפלילי מוגשים ע"י התביעה המשטרתית
* כ- 49% מכתבי האישום מוגשים כאשר לצידם בקשות מעצר עד תום ההליכים

**נפח פעילות התעבורה –**

* כ- 84,000 תיקי חקירה או דוחות נפתחו והגיעו לבית המשפט
* כ- 98% מכתבי האישום בהליך תעבורה מוגשים בתביעה המשטרתית
* כ- 1600 מהתיקים מגישים בנוסף גם בקשת מעצר עד תום ההליכים



**תמונה שמכילה טקסט, צילום מסך, גופן, תרשים

התיאור נוצר באופן אוטומטיתפקיד התובע –**

התובע מופקד על גילוי האמת וכמי שאין לו עניין מיוחד בהרשעה דווקא. התובע מוסמך להנחות את המשטרה לפתוח בחקירה או להימנע מכך. התובע אמון על ההחלטה האם להגיש כתב אישום או לא, במידה ולא עליו להחליט באיזה עילת גניזה לסגור את התיק ובאיזה הוראת חיקוק ומסכת עובדתית להעמיד לדין במידה וכן. התובע מנהל את ההליך הפלילי בבית המשפט עד תומו, מחליט איזה ראיות יוגשו מטעמו לבית המשפט וברוב המקרים מציב את תקרת העונש אליו חשוף הנאשם.

* עיון בתיק החקירה וקביעה האם להגיש כתב אישום
* ניסוח והגשת כתב האישום
* נוכחות בהקראת כתב האישום
* הגשת בקשת מעצר עד תום ההליכים וניהול דיון מעצר
* ניהול שלב הוכחות
* טיעונים לעונש
* נוכחות בהקראת גזר הדין

**יחידות מיוחדות / הסדר תיק מותנה –**

הסדר משפטי בין החשוד לתביעה. מאפשר אכיפה מהירה בעבירות קלות ומספק חלופה להעמדה לדין פלילי. רק תיקים העומדים בתנאים הקבועים בחוק, מטופלים ביחידה להסדר תיק מותנה. מדובר במצב שבו אדם ביצע עבירת עוון, אך אין רצון להגיש כתב אישום בשל קריטריונים שונים ולכן הוא "יבצע" עניין אחר כמו התנצלות היוצרת הסדר מותנה ללא רישום פלילי.

**יחידות מיוחדות / בית משפט קהילתי –** מטרתם לטפל בכל הבעיות של הנאשם בצורה מקיפה והוליסטית ולהעניק לנאשם ליווי במטרה להחזיר אותו לחברה כאזרח מתפקד ויצרני. מדובר בבית משפט בעל כלים מגוונים להתמודדות עם תופעות פשיעה, אשר משלב את זרועות בין גופי אכיפת החוק לגופי הטיפול והקהילה. בבתי משפט אלו יש 500 משתתפים כאשר כ 50% מסיימים בהצלחה את התהליך.

# **דיני חקירה ואיסוף ראיות**

**שלבי ההליך הפלילי –**

הגשת תלונה – חקירת משטרה – העברה לגורמי התביעה – כתב אישום - בירור האשמה – קביעת העונש – ערעור - ריצוי העונש

הגשת תלונה: באמצעות מידע מודיעיני/ דיווח תקשורתי/ תלונה ע"י הנפגע.

חקירת משטרה: כאשר מנהלים חקירה יש אחריות להפוך את החקירה לכתב אישום. אם אין כתב אישום וביהמ"ש לא ידון מבצע העבירה לא ישלם את חובו לחברה.

**הודיה – מלכת הראיות?**

ס' 12(א) לפקודת הראיות: בית המשפט נוכח לדעת שההודיה הייתה חופשית ומרצון + הצגת העדות בדבר הנסיבות שבהן מתקבלת ההודעה.

**סוגי הראיות –**

* עד שראה את ביצוע העבירה
* עדות של עד שלא היה בזירה אבל פגש את נפגע העבירה/ החשוד
* הזירה עצמה
* טלפון/ מצלמת אבטחה
* הסכמים – בעבירות הונאה ומרמה

**מבחני הראיה –**

* מבחן הקבילות – מבחן שמבטל את כשרותה של ראיה לבוא בפני בית המשפט ולהימנות עם הראיות שביהמ"ש רשאי לראות בהן חלק מן הראיות במשפט
* מבחן הרלוונטיות – מבחן שבודק את הרלוונטיות של הראיות לעובדות השנויות במחלוקת
* מבחן המהימנות – מבחן המבטח את יחסו של ביהמ"ש לאמיתות הגרסה שמוסר העד, או לאמינותם של "חפצים" המוצגים בפניו
* מבחן המשקל – מבחן המבטא את ערכה של הראיה, עד כמה ניתן לבסס על פיה/לבדה או יחד עם ראיה אחרת ממצאים בעניין השנוי במחלוקת

# **שיקולים בהעמדה לדין וסגירת תיק**

כשהחקירה מסתיימת מעבירים אותה או אל התביעה המשטרתית או אל הפרקליטות. התביעה המשטרתית מטפלת בעיקר בעבירות של התפרצות לדירה, גניבות רכבים, תקיפה (עד שלב מסוים) וסחר בסמים (עד 25 קילו). הפרקליטות מטפלת בעבירות החמורות יותר – רצח, עבירות מין, עבירות הונאה גדולות וכו'.

תפקיד התובע הפלילי הוא גילוי האמת. ברגע שחקירת המקרה מסתיימת המקרה עובר לתביעה בכדי לבדוק האם יש **ראיות לכתב האישום** והאם יש **עניין ציבורי**. אם יש את שניהם מגישים כתב אישום והולכים לביהמ"ש/ אם אין אחד מהם סוגרים את התיק.

מבחינה ראייתית, על מנת להרשיע בן אדם יש צורך שזה יהיה מעל כל ספק סביר, אך על מנת להגיש כתב אישום יש צורך רק **בסיכוי סביר להרשעה**.

מבחינת העניין הציבורי, על מנת להגיש כתב אישום יש צורך שהנסיבות יתאימו להעמדה לדין - נסיבות הקשורות לחשוד, לעבירה או לנפגע העבירה.

אם אין לנו סיכוי סביר להרשעה והגשת כתב האישום מבחינת הראיות המצויות בתיק ואין עניין ציבורי ונסיבות העניין אינן מתאימות להעמדה לדין יש צורך לסגור את התיק.

**עילות גניזה –**

חוסר ראיות, היעדר אשמה, ונסיבות העניין אינן מתאימות להעמדה לדין.

נסיבות העניין אינן מתאימות להעמדה לדין – חומרת העבירה ונסיבות הביצוע, נסיבות אישיות של החשוד, נסיבות הקשורות בנפגע העבירה, מדיניות אכיפה. יש פרמטרים וקריטריונים בהנחיית **פרקליט המדינה 1.1** והיא מונה תבחינים מהו העניין הציבורי. לדוג' נזק לנפגע העבירה, חומרת האירוע, תוצאות הפגיעה, כמה זמן נמשכה העבירה וכו'.

חוסר ראיות – מצב בו יש ראיות אך הן אינן מספקות על מנת לעבור את מבחן "מעל ספק סביר". בהגשת תביעה עלינו לבדוק מה סיכויי ההצלחה בתביעה, והאם יש תשתית ראייתית עמוקה. במידה והתיק לא עומד במבחן סיכוי סביר להרשעה מבחינת עוצמת הראיות ואמינותם, בבחינת התיק נלקחת ההחלטה לסגור אותו בהתאם.

היעדר אשמה – מצב בו אין ראיות מספקות כלפי החשוד וניכר כי לא סביר שהעבירה בוצעה ע"י החשוד.

על מנת להחליט איך לסגור את התיק נבחן באמצעות מבחן "עוצמת הראיות" שנקבע ב**הנחיית פרקליט המדינה 1**.**3**: ראיות הנמצאות בעוצמה חלשה מאוד (2 ומטה) נסגור בהיעדר אשמה. ראיות הנמצאות בעוצמה גבוהה יותר (3 ומעלה) נסגור בעילה של חוסר ראיות.

**למה לתת שתי עילות שונות?**

אם התיק נסגר מהיעדר אשמה לאדם נמחק הרישום הפלילי.

אם התיק נסגר מחוסר ראיות הרישום הפלילי נשאר.

הדבר משפיע עמוקות על אותו אדם ועל עתידו בכל תחומי החיים.

**הודעה על סגירת תיק –**

הודעה נשלחת לחשוד לאחר ההחלטה על סגירת התיק. בהודעה בדרך כלל לא מופיעה עילת הסגירה. המתלונן יכול לערער על סגירת התיק תוך 30 יום מקבלת ההודעה.

**הליך שימוע –**

שימוע הוא אך ורק בעבירות פשע, בעבירות עוון אין חובת שימוע – וכאשר הנאשם עצור ומוגש נגדו הליך בגין המעצר, אין חובת שימוע. בשימוע הסנגור מצלם את חומר החקירה, בעצם הסנגור מקבל את כתב התביעה או לכל הפחות את הטיוטה ומתאפשר לסנגור להעביר כתב תשובה לעניין. כך בעצם יכולים להגיע להסדר/סיום העניין. במצב שבו לא מבוצע שימוע והנתבע ביקש, נראה כי הסנגור יכול לפנות לבית המשפט מתוך הטענה להגנה על הצדק – בפניה זו בית המשפט יכול "להחזיר את הגלגל לאחור" ולבטל את התביעה.

# **סגירת תיק בהסדר מותנה**

**הסדר מותנה –**

הסכם משפטי בין רשויות התביעה בין מדינת ישראל לחשוד. החשוד: מודה באשמה ומסכים לתנאי ההסדר. המדינה: מתחייבת לא להגיש כתב אישום כנגד החשוד. לאחר שהחשוד עמד בתנאי ההסכם התיק נסגר בעילת "סגירה בהסדר".

יחידת ההסדר המותנה קמה בעקבות תיקונים 66 ו-68 לחסד"פ, ובהתאם להנחיות היועמ"ש. כיום בהתאם להנחיות היועמ"ש ניתן לערוך הסדר מותנה בכל עבירות העוון פרט לעבירות תעבורה.

**מטרות ההסדר המותנה –**

* הימנעות מפגיעה בחשודים תוך מענה לעבירה שבוצעה
* הרחבת האכיפה על תיקים פליליים
* הפחתת העומס על בתי המשפט

היתרונות בהסדר מותנה –

* הלימה – נפגע העבירה מקבל את הפיצוי שלו בצורה מכובדת ומהירה
* חיזוק אמון הציבור – בעזרת ההסדר ניתן לוודא כי יותר תיקים מגיעים לכדי פתרון.
* צדק תהליכי – עשיית צדק עם נפגעי העבירה
* אכיפה מהירה – אכיפה מהירה יותר מביהמ"ש
* הגברת הרתעה ומניעה – היות וממצים את הדין גם על עבירות "נמוכות"

**התנאים לכריתת הסדר –**

* ראיות מספיקות – חייב להיות מספיק ראיות ברמה של מעל ספק סביר
* היעדר עבר פלילי בחמש שנים האחרונות
* אין חקירות או משפטים תלויים ועומדים
* לא בוצע הסדר מותנה בחמש השנים האחרונות
* העונש הראוי במידה והתיק היה הולך לביהמ"ש לא כולל מאסר או עבודות שירות

**הליך ההסדר המותנה –**

**מקרים חריגים בהסדר מותנה –**

* נאשם לא מודה באשמה – התיק יעבור להליך פלילי רגיל מאחר והתיק לא עומד בתנאי בסיסי של הסדר מותנה
* הנאשם לא עומד בתנאי ההסכם – התיק יעבור להליך הפלילי הרגיל

**תנאי ההסדר –**

בהסדר יכול להופיע תנאי אחד או מספר תנאים יחד, תלוי בנסיבות המקרה.

1. תשלום קנס לאוצר המדינה או פיצוי עד לגובה של 29,200 ₪.
2. התחייבות להימנע מביצוע עבירה
3. פסילת רישיון הנהיגה
4. הפקדת כלי ירייה
5. התחייבות להימנע מכניסה למקום מסוים
6. התחייבות להימנע מיצירת קשר עם אדם מסוים
7. תיקון נזק במטרה להחזיר את המצב לקדמותו
8. עמידה בתוכנית טיפול, תיקון ושיקום לרבות ביצוע שירות לתועלת הציבור
9. עמידה בתנאים של רשות מוסמכת אחרת
10. הסכמה לחלט או להשמיד חפץ הקשור לעבירה ואסור בהחזקה ע"פ דין

# **ניהול ההליך הפלילי**

**הצהרת תובע –**

כאשר נגמרים ימי המעצר החוקר נותן את התיק לתובע. התובע מגיש **הצהרת תובע** בה הוא מצהיר על כוונתו להגיש **כתב אישום** ובקשה **למעצר עד תום ההליכים**. לאחר הצהרת התובע ולאחר החקירה השופט יכול לעצור את החשוד על מנת שהתובע יכין את כתב האישום ואת בקשת המעצר עד תום ההליכים. בתיקים גדולים השופט ייטה לתת **חמישה ימי מעצר**, ובתיקים קטנים יותר השופט ייטה לפחות.

**מעצר ימים / מעצר לצורכי חקירה –**

**לאחר 24 שעות** של מעצר או שהחשוד משתחרר, או שמביאים את החשוד לביהמ"ש להארכת מעצר לצורכי חקירה שנקרא "**מעצר ימים**". מעצר ימים יכול להגיע **מקסימום ל30 ימים**, במידה ורוצים יותר מ30 ימים יש לפנות ליועץ המשפטי לממשלה על מנת שתאשר הארכה.

**בהארכת מעצר ימים** על השופט לשקול שלושה דברים: **(א)** האם יש **חשד סביר** לביצוע העבירה באמצעות הראיות (ניתן להשתמש במקרה זה גם בראיות בלתי קבילות) **(ב)** האם **ישנם עילות מעצר** לדוג' החשש שהחשוד יברח, החשש לשיבוש חקירה והעלמת ראיות, וחשש למסוכנות ושלום הציבור. **(ג)** האם יש מקום **לחלופת מעצר** שפגיעתה בחירותו פחותה יותר מאשר בית סוהר.

לאחר בחינת שלושת השלבים השופט **מחליט כמה ימים** הוא מוכן לתת להארכת המעצר גם בניגוד לבקשת המשטרה. אם המשטרה מבקשת **X ימים** להשלמת החקירה ולהארכת מעצר הימים השופט נותן **X- 1** על מנת שהמשטרה לא תחכה עד היום האחרון לחקור.

**התחלתו של המשפט הפלילי** מתחיל בהתרחשותו של משפט פלילי. לאחר מכן המשטרה מתחילה לחקור, ברגע שנודע למשטרה על אירוע פלילי היא חייבת לפתוח בחקירה.

**פתיחה בחקירה משטרתית** – חקירת החשוד, חקירת העדים, חיפושים, תפיסות חפצים ותרגילי חקירה.

**אם האירוע הפלילי לא התרחש באותו יום** המשטרה לא יכולה לעצור באותו רגע את החשוד. על המשטרה להגיע אל השופט שיאשר להם על בסיס חומר החקירה צו מעצר לחשוד וצו חיפוש בביתו.

**במידה והמשטרה אספה חפצים** בצו חיפוש עדיין אסור להם לפתוח ולעיין בחומרים. עליהם לשכנע את השופט שי ש חשד סביר למעצר ולכן עליהם לקבל אישור לעיין בחפציו של החשוד.

**מעצר עד תום ההליכים** –

במידה והשופט מחליט לעצור את המשיב עד תום ההליכים השופט יכול לאחר בדיקת התיק לעצור את האדם **לתשעה חודשים בכלא**. לאחר שנגמרו ימי המעצר עד תום ההליכים יש אפשרות *להאריך את המעצר* פעם נוספת **לשלושה חודשים** בסמכות **ביהמ"ש העליון**.

בהנחה וביהמ"ש העליון נתן עוד שלושה חודשים והתיק עדיין לא הסתיים **ניתן להאריך את המעצר בפעם נוספת ללא הגבלה** על כמות הפעמים.

**עיון חוזר** בהחלטה לעצור או לשחרר עד תום ההליכים – במידה **והשתנו הנסיבות** למעצרו של החשוד עד תום ההליכים לדוג' גילוי ראיות חדשות, מחלה סופנית של החשוד, זמן ממושך שעבר מתחילת המעצר – ניתן להחליט **לשחרר את החשוד**. את הבקשה יש להגיש **לערכאה הראשונה** – בית משפט השלום.

**הגשת כתב אישום ובקשת מעצר עד תום ההליכים –**

כאשר הוגש כתב אישום ובקשת מעצר עד תום ההליכים **השופט התורן משאיר אצלו** את בקשת המעצר **ומעביר לנשיא את כתב האישום** שיעביר לשופט אחר. מחלקים את זה בצור זו כדי שהשופט **לא יהיה עם דעה קדומה** כשיראה את הראיות לכאורה בבקשה למעצר עד תום ההליכים לפני המשפט והליך ההוכחות.

השופט לוקח את התיק וקורא אותו ועל בסיס זה מחליט האם יש **ראיות לכאורה** – שיש בהן פוטנציאל להרשעת הנאשם בעבירות המיוחסות לו. לאחר מכן השופט בודק אם ישנן **עילות מעצר** – חשש למסוכנות ושלום הציבור, חשש מהימלטות מהדין, ושיבוש חקירה. לאחר מכן השופט בודק האם ישנם **חלופות מעצר**. במידה ויש חלופת מעצר המשיב משוחרר.

**במעצר ימים** הנאשם נקרא "**חשוד**", בהגשת **כתב אישום** החשוד נקרא "**נאשם**", **במעצר עד תום ההליכים** הוא נקרא "**משיב"** כיוון שהמדינה מבקשת לעצור אותו עד תום ההליכים והמשיב משיב לבקשת המדינה.

**הקראת כתב האישום –**

לאחר שהוגש כתב אישום והוא הגיע לשופט שדן בתיק הפלילי (דיון הוכחות), **יש להקריא את כתב האישום לנאשם**. השופט שואל את עורך הדין האם הוא **הקריא לנאשם** את כתב האישום והאם הנאשם הבין את המיוחס לו. לאחר מכן השופט שואל אותו אם הוא **מודה בכתב האישום**. אם הנאשם **מודה**, יש גזר דין **ונגמר התיק**. אם הנאשם **לא מודה**, יש להמשיך **לשמוע** את העדים.

**תיקון כתב אישום –**

כאשר תובע הגיש כתב אישום ו**רוצה לתקן** את כתב האישום, כל עוד **לא בוצעה הקראה** לנאשם התובע **יכול לתקן** את כתב האישום **בלי לשאול** את השופט ע"י הגשת בקשה לבית המשפט. ברגע **שהתבצעה הקראה** לנאשם **כל תיקון** בכתב האישום מאותו רגע והלאה **תלוי בהחלטתו של השופט** ושיקוליו האם המשפט התחיל והאם העדים נשמעו.

**חזרה מכתב אישום –**

חזרה מכתב האישום **לפני מתן תשובה** לאישום של הנאשם – יש **לבטל** את כתב האישום.

חזרה מכתב האישום **לאחר תשובת הנאשם** לכתב האישום – יש **לזכות** את הנאשם.

אם הנאשם **מסכים** לביטול כתב האישום – **ביטול רגיל**.

אם הנאשם **מתנגד** לביטול כתב האישום – **זיכוי**.

**טענות מקדמיות –**

חוסר סמכות מקומית, חוסר סמכות עניינית, פגם או פסול בכתב האישום, העובדות המתוארות אינן מהוות עבירה, זיכוי קודם או הרשעה קודמת, משפט פלילי אחר תלוי ועומד באותו מעשה, חסינות, התיישנות, חנינה והגנה מן הצדק (אכיפה בררנית ומחדלי חקירה).

**פסלות שופט –**

מדובר במבחן אובייקטיבי שבא למנוע **חשש ממשי למשוא פנים**. כאשר לשופט יש קשר אישי, דעה קדומה, הבעת דעה על התיק הכוללת אמירות לא ראויות בביהמ"ש ועוד. טענת הפסלות תעלה ע"י כל אחד מהצדדים וגם ע"י השופט **בהזדמנות הראשונה**.

# **הליכי מעצר**

**מעצר בסמכות שוטר** –

אפשרי למשך מקסימלי של 24 שעות.

מעצר שוטר ללא צו שופט: עבירה בת מעצר שבוצע בפני שוטר, אדם שנמלט מהדין, חשש לשיבוש חקירה.

מעצר שוטר עם צו של שופט: תנאי בסיסי – חשד סביר שבוצעה עבירה שאינה מסוג חטא, שיבוש הליכה חקירה, צורכי החקירה לא מאפשרים לוותר על המעצר.

**מעצר לצורכי חקירה –**

מעצר זה נקרא גם מעצר ימים. שופט יכול להאריך בכל פעם עד 15 יום, ובסה"כ עד 30 ימים. המטרה בכך היא לפקח על התקדמות החקירה ולכן הימים מוארכים בהדרגה.

**הצהרת תובע –**

השלב המגשר בין מעצר לצורכי חקירה לבין מעצר עד תום ההליכים. מאפשר לתובע מספר ימים נוספים לצורך הגשת כתב האישום. אם התובע הצהיר שעומדים להגיש כתב אישום והשופט שוכנע כי יש עילה לבקש את הארכת מעצרו, הוא יכול להאריך את זמן הגשת כתב האישום עד חמישה ימים.

**מעצר עד תום ההליכים** –

הליך משפטי שמתקיים לאחר סיום החקירה והגשת כתב האישום כנגד הנאשם. במסגרת ההליך פונה התביעה לביהמ"ש בבקשה להאריך את מעצרו של הנאשם עד לתום ההליכים במשפט נגדו. השופט שדן בבקשת המעצר לא יהיה השופט שדן בהליך הפלילי העיקרי. תקופת המעצר היא עד 9 חודשים, וניתן להאריך אותה כל פעם בשלושה חודשים נוספים באישור ביהמ"ש העליון.

**התנאים למעצר עד תום ההליכים** –

ראיות לכאורה, עילת מעצר וחלופת מעצר.

ראיות לכאורה – כדי לקיים את התנאי יש להוכיח קיום של סיכוי סביר להרשעה. ביהמ"ש יבחן את טיבה של הראייה, על רקע מכלול הראיות ואת השתלבותן של הראיות זו בזו.

עילת מעצר – ביהמ"ש יצווה על מעצר עד תום ההליכים רק אם מתקיימת אחת מהעילות המנויות בס' 21 לחסד"פ מעצרים – מסוכנות, חשש מהימלטות, חשש משיבוש. נוסף על כך, ישנן עבירות שמקימות עילת מעצר סטטוטורית.

**עילות מעצר סטטוטוריות** – עילת מעצר המתקיימת בסוגי עבירות המנויות בחוק: (1) עבירה שדינה מאסר עולה או המתה (2) עבירת ביטחון (3) עבירות סמים (למעט סמים לשימוש עצמי) (4) עבירות אלימות חמורה שנעשתה באמצעות נשק חם או קר (5) אלימות בתוך המשפחה. לגבי כולן קיימת חזקת מסוכנות כלפיי הנאשם ועל ההגנה להפריך חזקה זו.

**עילת מעצר בעבירות רכוש** – עבירות רכוש המבוצעות באורח שיטתי או בהיקף ניכר או תוך התארגנות של עבריינים או תוך שימוש באמצעים מיוחדים ומתוחכמים עלולות לפי מהתן ונסיבות ביצוען להצביע על מסוכנות.

**דילמות התביעה בעילת מעצר** – (1) חומרת המעשה נמוכה ומסוכנות העושה גבוהה – מצבים בהם האדם מבצע עבירה פחות חמורה אך עובר על החוק בצורה שגרתית וחוזרת (2) חומרת המעשה גבוהה והיעדר עבר פלילי – מצבים של אלימות במשפחה, הגבר מרביץ לאישה אך אין לו עבר פלילי מעבר לכך (3) נסיבות חיים מצערות = לדוג' גניבת מטרנה לילדים, שיקולים של מחלה סופנית, מחלות נפש שמצריכות טיפול אך לא מעצר (4) רצידיביזם מתמשך ברף חומרה נמוך – מצב שבו אדם מבצע פשע בעל רף חומרה נמוך יותר אך בצורה מתמשכת לאורך זמן.

חלופת מעצר – במידה וביהמ"ש קובע כי התקיימה עילת מעצר חובה עליו לבחון אפשרות של חלופה למעצר – שחרור הנאשם בתנאים מגבילים (מעצר בית, הרחקה מאיזור מסוים) שיפגעו בו פחות ושיפחיתו במידה ניכרת את עילת המעצר שנקבעה לגביו (מסוכנות, חשש לשיבוש, חשש הימלטות). הסנגור הוא זה שיעלה בפני ביהמ"ש את הבקשה לשחרר את הנאשם בתנאים מגבילים.

**סוגי חלופת מעצר** – מעצר בית תחת פיקוח מלא של אדם קרוב, מעצר באיזוק אלקטרוני, חלופה טיפולית לדוג' מוסד גמילה מסמים ( בש"פ סוויסה – הלכת סוויסה קובעת כי הליך הגמילה צריך להיות במסגרת ההליך העיקרי). במקרים בהם ביהמ"ש ישקול להורות על חלופת מעצר טיפולית והנאשם התחיל את הגמילה טרם מעצרו, סיכויי ההצלחה גבוהים ומקום הגמילה מהווה חלופה הולמת.

**חלופה טיפולית/ שיקולים הרלוונטיים** – עברו הפלילי של הנאשם (האם ניתן לתת בו אמון), השלב בו נמצא התיק העיקרי והזמן שנותר עד לסיומו, גזר הדין הצפוי לנאשם אם יורשע ונכונות המוסד המתאים לקלוט את הנאשם.

**שירות המבחן** – ישנם מקרים בהם ביהמ"ש יבקש תסקיר של שירות המבחן שיגיש קצין מבחן עם המלצותיו על מנת לבחון את הנאשם ואת החלופה המוצעת למעצר. ביהמ"ש אינו מחויב לקבל המלצה זו.

# **בתי משפט קהילתיים**

בשנת 2015 יצא דו"ח וועדת דורנר שהמליץ על אימוץ המודל של בתי משפט קהילתיים בישראל בהתאם לעיקרון המנחה של העדפת ענישה שיקומית וצמצום עונשי המאסר במקרים המתאימים.

בהחלטה מס' 1840 בשנת 2016 אימצה מדינת ישראל את המלצות וועדת דורנר לשם "ייעול מדיניות הענישה ושיקום אסירים בישראל".

**תופעת הדלת המסתובבת –**

קיים קושי רב מצד עוברי החוק לצאת ממעגל הפשיעה, להשתקם ולצאת להשתלב בחברה לאחר שחרורם ממאסר. הכליאה מנציחה את העבריינות החוזרת או לפחות אינה מונעת אותה. לתופעת הדלת המסתובבת עלויות גבוהות – עלות החזקת אסיר היא כ- 18,000 ₪ בחודש לא כולל נזקים נלווים כגון התרחקותו משוק העבודה, נזקי העבריינות עצמה, נפגעי העבירות, נזקים כלכליים ונפשיים לאסיר ולבני משפחות בכל המעגלים ועוד.

**יעילות עונש המאסר כמענה מרכזי בהליך הפלילי –**

לפי נתוני שב"ס כ- 42% מכלל האסירים הבגירים חוזרים לכלא תוך שנים ספורות מרגע שחרורם ממאסר. בקרב צעירים עד גיל 25 שיעור זה הוא אף גבוה יותר. במדינת ישראל יש כ- 6500 אסירים פליליים וכ- 2300 עצורים בכל זמן נתון.

**בתי משפט 'פותרי בעיות' –**

ההנחה העולה מן המחקרים היא שמרבית העבריינות החוזרת הוא סימפטום לבעיות עומק כגון הדרה, ניכור, עוני, התמכרויות, לקויות לא מטופלות, הפרעות נפשיות, הזנחה ועוד.

בשנות ה80 של המאה הקודמת הוקמו בתי המשפט הקהילתיים הראשונים בארה"ב שנקרא 'בתי משפט פותרי בעיות'. ברחבי העולם פועלים מזה שלושים שנה מודלים שונים של בתי משפט קהילתיים – בבריטניה, ניו זילנד, אוסטרליה ועוד. כולם מבוססים על התפיסה הטיפולית שיקומית כדרך חלופית לניהול ההליכים הפליליים.

בתי המשפט הקהילתיים בישראל הוקמו מתוך ניסיון להתמודד עם תופעת הפשיעה החוזרת ברמה הקלה והבינונית המתבצעות על פי רוב על ידי עוברי חוק חזרתיים.

**תנאי ההליך –**

* נאשמים שהעונש אותו הם צפויים לשאת הינו מאסר בפועל לא בדרך של עבודות שירות, אך לא עולה על מאסר של יותר מ3 שנים
* נאשם בבית המשפט השלום
* הנאשם יידרש לקחת אחריות על מעשיו כתנאי להשתתפות בתוכנית
* התוכנית אורכת 18 חודשים לפחות בחמישה שלבים עד לסיומה
* הדיונים מתקיימים אחת לשבועיים
* הנאשם יידרש לבצע שעות התנדבות בקבילה
* על הנאשם שסיים בהצלחה את התוכנית לא יושת עונש מאסר בפועל

**איך ההליך עובד בפועל –**

* הנאשמים מופנים לבית המשפט הקהילתי בדר"כ ע"י שירות המבחן, שופטי המעצרים בדיוני מוקד פליליים, ושופטי תעבורה.
* הנאשם יופנה לשירות המבחן לבדיקת התאמה ואם יימצא מתאים (כ- 60% מהפונים) ייטול אחריות על מעשיו ויביע נכונות להיכנס להליך שיקום ארוך ומשמעותי.
* הנאשר יוזמן להליך וייכנס לבית המשפט הקהילתי שם יתחילו לקרוא לו משתתף ולא נאשם.
* לביהמ"ש תוגש תוכנית טיפול ולאחר אישורה יחל הפיקוח השיפוטי על התקדמות הנאשם.
* התוכנית תהיה בת חמישה שלבים – היכרות ובניית התוכנית הטיפולית, חיבור לשירותים חברתיים, הגדרת מטרות שיקומיות, שימור השינוי ובניית תוכנית ליום שאחרי. בכל שלב ייערך טקס סיום ומעבר לשלב הבא.
* נאשם שייכשל יוכל להפסיק את הליך השיקום או שיופסק ע"י ביהמ"ש ודינו ייגזר בהתאם לכללי הענישה הנוהגים.
* רק כ- 50% מהמשתתפים מסיימים בהצלחה את ההליך ומרבית הנשירה היא בשלב הראשון, מי שיסיים את התוכנית בהצלחה ייקרא 'בוגר התוכנית'.

**ייחודה של התוכנית הקהילתית –**

השיקום אותו עוברים משתתפי התוכנית הינו הוליסטי ומשלב בין רשויות מטפלות שונות ונועד לסייע להם לשנות את מציאות חייהם , לייצב את מצבם ולהעניק להם הזדמנות לקיום בכבוד ובכך להיחלץ ממעגל הפשיעה.

המשתתפים זוכים לליווי משפטי וטיפולי ע"י עוס"ים, סיוע במיצוי זכויות ובהסדרת חובות, הסרת חסמים בירוקרטים, דיור, בריאות, תעסוקה והשבת רישיון נהיגה.

תוכנית השיקום מתמקדת בחמישה מעגלי חיים – בריאות נפשית ופיזית, רשתות תמיכה והגברת האמון, השתלבות בעיסוק קבוע ומיטיב, הסתגלות לחיים שומרי חוק ורווחת הפרט ומשפחתו.

**העבירות שלא ידונו בבית המשפט הקהילתי –**

* עבירות מין ותועבה
* עבירות שחיתות שלטונית ותאגידית
* עבירות סחר בבני אדם
* עבירות נשק חם
* עבירות פגיעה במדיניות חוץ
* עבירות נגד ביטחון המדינה
* עבירות רשלנות
* עבירות כלכליות ועבירות מס
* עבירות לפי חוק המאבק בארגוני פשיעה
* עבירות לפי חוק הכניסה לישראל

# **הסדרי טיעון וזכויות נפגעי עבירה**

**הסדרי טיעון –**

**הסדר טיעון**, הידוע גם בשם **עסקת טיעון**, הוא הסכם שנערך במסגרת משפט פלילי, בין רשויות התביעה לנאשם. במסגרת ההסדר, הנאשם מודה בחלק מן האישומים המיוחסים לו, ובתמורה התביעה מסירה חלק מן האישומים מתוך כתב האישום. לעיתים ההסדר כולל הסכמה על חומרת העונש שיידרש בגין האישומים בהם הודה הנאשם.

הסדר טיעון מאפשר לתביעה ולנאשם להסכים על תוצאת המשפט הפלילי ובכך הוא חוסך את ניהול המשפט, ואף מספק לצדדים ודאות באשר לתוצאתו.

למה קיימים הסדרי הטיעון**?** מפני שבלעדיהם מערכת בתי המשפט תקרוס.

**יש מספר סוגים להסדרי טיעון –**

הסדר טיעון פתוח: הנאשם עובר על התיק עם עורך דינו והוא מבין כי התיק "סגור" ולכן הוא מגיע לאחר הידברות עם התביעה, להסדר טיעון.

הסדר טיעון סגור: הסנגור והתביעה מגיעים להסדר על סט של עבירות ואפילו עונש, הם מגיעים לשופט והוא לרוב (חותמת גומי) מאשר זאת.

**האם בית המשפט מחויב להסדר טיעון?**

לא, מפני שבית המשפט לא מהווה צד לעניין ולכן הוא לא מחויב לקבל אותו. במצב כזה, השופט **אמור** להגיד זאת לנתבע, בכדי שבמידה והוא חושש שמא השופט לא יכבד והעונש יהיה חמור יותר, הוא לא יודה באשמתו. במצבים בהם בית המשפט לא מכבד את הסדר הטיעון, לרוב יעלה ערעור והעניין יתהפך חזרה אל הסדר הטיעון, בערכאת הערעור.

**האם למתלונן יש זכות להביע עמדה, בכל הנוגע להסדר טיעון** –

סעיף 17 לחוק זכויות נפגעי עבירה – בכל הנודע לעבירות מין ועבירות חמורות, יש חובה לשמוע את עמדת הקורבן לפני הגעה להסדר טיעון, אך עמדת הקורבן אינה מחייבת. הסיבה לכך, היא כי עלולה לעלות התנגדות להגעה כוללת להסדר טיעון.

סעיף 20 לחוק זכויות נפגעי עבירה – בכל הנוגע לחנינה, יש לשמוע את עמדת הקורבן לפני קבלת ההחלטה.

# **ניהול הליך הוכחות**

**איך מתנהל הליך הוכחות –**

* הגשת כתב אישום לבית המשפט
* ישיבת הקראה של כתב האישום
* במידה והנאשם הודה – טיעונים לעונש – גזר דין
* במידה והנאשם לא הודה – כפירה – התיק עובר משופט המוקד לשופט אחר
* פרשת התביעה ופרשת ההגנה
* סיכומים
* הכרעת דין – הרשעה /זיכוי

תשובה מפורטת לכתב האישום – בשלב זה ימסור הנאשם מענה מפורט לכתב האישום, הנאשם יתייחס לכל סעיף מעובדות כתב האישום יכפור או יודה בכל העבירות.

פרשת התביעה – התביעה מביאה את הראיות להוכחת העובדות בהן כפר הנאשם ומסיימת "אלו עדיי".

פרשת ההגנה – ההגנה מציגה את גרסת הנאשם למקרה ומביאה ראיות לכך, פה המקום של התביעה לשים לב לניואנסים מה הנאשם אמר שלא חופף בחקירה.

סיכומים – התביעה וההגנה רשאים להשמיע את סיכומיהם מעניין האשמה.

**סדר חקירת עדים** –

* עדים לא יעידו זה בפני זה למניעת שיבוש משפט (ס' 172 לחסד"פ).
* אזהרת עד – לפני שהעד מעיד השופט מבהיר לו שהוא חייב להגיד את האמת (ס' 173 לחסד"פ).
* חקירת עד בידי בעלי הדין – בעל הדין שהביא את העד הוא הראשון שיחקור אותו בין אם זה התביעה או ההגנה (ס' 174 לחסד"פ). ברגע שבעל הדין מסיים יש לצד השני הזדמנות לחקור אותו בחקירה נגדית (ס' 174 לחסד"פ).

חקירה ראשית – מתבצעת ע"י הגורם שזימן את העד במטרה לחזק את גרסתו. בחקירה זו יש לשאול שאלות פתוחות במטרה לאפשר לעד לספר את המקרה במילים שלו.

חקירה נגדית – מתבצעת ע"י הצד הנגדי ומטרתה לערער על אמינות העדות ובכך לסתור את הראיות של הצד השני. ניתן לשאול שאלות פתוחות וגם סגורות ומדריכות.

שאלות מדריכות – שאלות מדריכות יכולות להיות בעייתיות ולגרום להטיית תשובת העד. לכן יש צורך באישור בית המשפט כדי להשתמש בהם בחקירה ראשית. בנוסף, לפעמים יהיה צורך בראיות חזקות יותר לגרסת התביעה.

**אין להשיב לאשמה –**

לאחר שמאשימה הכריזה "אלו עדיי" רשאית ההגנה לטעון טענת "אין להשיב לאשמה" אם סברה כי ראיות התביעה אינן מבססות הרשעה ולו לכאורה. הבקשה לזכות את הנאשם מוגשת לפני הצגת ראיות ההגנה (ס' 158 לחסד"פ).

**פרשת ההגנה** –

לרוב הנאשם הוא שיעיד ראשון בפרשת ההגנה ולאחר מכן עדים נוספים אם יש. עם זאת, הנאשם יכול להימנע מלהעיד. הימנעות זו עלולה לשמש חיזוק ראייתי במקרים בהם תידרש תוספת ראייתית של חיזוק או סיוע לפרשת התביעה ובמקרים אלו חקירתו של הנאשם במשטרה תוגש כעדות. כלל זה לא ייזקף כלפי בעלי מוגבלות שכלית וקטינים. בנוגע לעבר פלילי – לא יהיה ניתן לשאול נאשם על עברו הפלילי אלא אם כן הנאשם פותח את הפתח לתביעה ומדבר על האופי הטוב שלו.

**הרשעה בעובדות שלא צוינו בכתב האישום –**

אם במהלך ניהול ההליך התגלו עובדות שאינן מופיעות בכתב האישום רשאית התביעה לבקש מבית המשפט להרשיע את הנאשם בעבירה זו בתנאי שהתביעה ביקשה מבית המשפט להזהיר את הנאשם ולנאשם ניתנה אפשרות סבירה להתגונן (ס' 184 לחסד"פ). אין צורך בהסכמתה של המתלוננת. במידה והנאשם הורשע בעבירה מסוג זה, לא יוטל עליו עונש חמור יותר מהנתון בכתב האישום.

**ראיות נוספות** –

ראיות נוספות מטעם התובע – באישור ביהמ"ש רשאי התובע להביא ראיות נוספות על מנת לסתור את הטענות של ההגנה אשר לא היה יכול לצפותן מראש (ס' 165 לחסד"פ).

סתירת ראיות נוספות – ההגנה רשאית להביא ראיות לסתור את הראיות ההזמה שהביא התובע.

ראיות נוספות מטעם ביהמ"ש – בית המשפט רשאי להורות על הזמנת עד נוסף או חקירה חוזרת של עד או על הבאת ראיות נוספות.

**סיכומים** –

בתום הבאת הראיות או משנתקבלה הודיה בעובדות ולא הובאו ראיות רשאים התובע ואחריו הנאשם להשמיע את סיכומיהם לעניין האשמה. התובע מבקש להרשיע על בסיס הראיות שהביא, הוא מדגיש את מהימנות העדים ואת עיקר הדברים שהוא הצליח להביא מול ביהמ"ש.

תפקיד הסנגור הוא להגיד לשופט שהוא מבקש לזכות ולפרק את טענות התביעה. מטרת כל צד לקעקע את אמינותו של הצד השני בעיקר בתיקים בהם אין ראיות פורנזיות – מדעיות.

**ריענון עד** –

פגישת הכנה עם העד לפני מתן עדותו בבית המשפט. התדרוך הטכני כולל חקירה ראשית, נגדית וחוזרת וההתנהלות בכל אחת מהן. להזכיר על שמירה על קור רוח, ואת החובה לומר את האמת בבית המשפט.

**הכרעת דין** –

ההחלטה של השופט לאחר שלב ההוכחות. האפשרויות הן – זיכוי חלקי או מלא, הרשעה בכל העבירות שיוחסו או בחלקן. בית המשפט מחויב להסביר ולנמק את ההחלטה.